Tampereen yliopisto julkaisi tiedotteen, jossa melkein mikään lauseista ei tuntunut merkitsevän mitään – soitimme

Vastikään uudistunut Tampereen yliopisto on herättänyt keskustelua taajaan. Nyt yliopisto julkaisi mainoksen, joka on niin lennokas, että Twitter-keskustelijat huolestuivat tulevaisuuden tutkimuksen tilasta.

Pieniä tulipaloja tieteen rajapinnoilla. Niitä lupailee Tampereen yliopisto Kauppalehdessä julkaistussa mainostekstissään.

Emme ymmärtäneet tekstistä sanaakaan, mutta selvitimme mistä on kyse.

Tästä näet alkuperäisen mainoksen.

”Innovaatioiden uusi aikakausi” kuuluu tekstimuotoisen mainoksen otsikko. Yläkulmassa lukee pienellä ”kaupallinen yhteistyö”. Mainoksessa haastatellaan Tampereen yliopiston innovaatiojohtajaa Taru Pilveä. Hän puhuu muun muassa yliopiston uusista kursseista, itseohjautuvista ihmisistä, menestystarinoista, energisestä tekemisestä ja absurdeista kokoonpanoista. Sana innovaatio mainitaan yksitoista kertaa, jos otsikot lasketaan mukaan.